BJC จ่อขายหุ้นกู้ 4 ชุด วงเงิน 1.6 หมื่นลบ. เปิดจองซื้อ 18-20 มี.ค.62
BJC จ่อขายหุ้นกู้ 4 ชุด วงเงิน 1.6 หมื่นลบ. เปิดจองซื้อ 18-20 มี.ค.62
14 มี.ค. 2562

บริษัท เบอร์ลี่ ยุคเกอร์ จำกัด (มหาชน) หรือ BJC เปิดเผยว่า บริษัทยื่นแบบแสดงรายการข้อมูล (ไฟลิ่ง) ต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อออกและเสนอขาย มูลค่ารวมไม่เกิน 16,000 ล้านบาท แบ่งเป็น 4 ชุดได้แก่
ชุดที่ 1 เสนอขายไม่เกิน 5,000 ล้านบาท อายุ 4 ปี 3 วัน ครบกำหนดไถ่ถอนปี พ.ศ.2566 อัตราดอกเบี้ยคงที่ร้อยละ 3.20 ต่อปี ชำระดอกเบี้ยทุก 6 เดือนตลอดอายุหุ้นกู้
ชุดที่ 2 เสนอขายไม่เกิน 3,000 ล้านบาท อายุ 3 ปี 3 วัน ครบกำหนดไถ่ถอนปี พ.ศ.2565 อัตราดอกเบี้ยคงที่ร้อยละ 2.71 ต่อปี ชำระดอกเบี้ยทุก 6 เดือนตลอดอายุหุ้นกู้
ชุดที่ 3 เสนอขายไม่เกิน 3,000 ล้านบาท อายุ 8 ปี ครบกำหนดไถ่ถอนปี พ.ศ. 2570 อัตราดอกเบี้ยคงที่ร้อยละ 3.83 ต่อปี ชำระดอกเบี้ยทุกๆ 6 เดือน
และชุดที่ 4 เสนอขายไม่เกิน 5,000 ล้านบาท อายุ 10 ปี 3 วัน ครบกำหนดไถ่ถอนปี พ.ศ.2572 อัตราดอกเบี้ยคงที่ร้อยละ 4.09 ต่อปี ชำระดอกเบี้ยทุกๆ 6 เดือน
ทั้งนี้ บริษัทจะเสนอขายหุ้นกู้ชุดที่ 1 ต่อผู้ลงทุนทั่วไป และ/หรือ ผู้ลงทุนสถาบัน ส่วนชุดที่ 2-4 เสนอขายต่อผุ้ลงทุนสถาบัน และ/หรือ ผู้ลงทุนรายใหญ่ เปิดจองซื้อ 18-20 มี.ค.62 ผู้จัดการการจัดจำหน่ายหุ้นกู้ ได้แก่ ธนาคารกรุงเทพ ธนาคารกสิกรไทย ธนาคารกรุงไทย บล.ภัทร
โดยบริษัทมีวัตถุประสงค์ที่จะนำเงินที่ได้จากการเสนอขายหุ้นกู้ในครั้งนี้ เพื่อชำระคืนหนี้หุ้นกู้ชุดเดิมที่จะครบกำหนดไถ่ถอนในเดือน มี.ค.62